### NN 125/2019 (20.12.2019.), Odluka o lokalnim porezima Grada Petrinje

Grad Petrinja

2515

Na temelju članka 20. stavka 1. Zakona o lokalnim porezima (»Narodne novine« broj 115/16 i 101/17), Suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza Jedinica lokalne i područne (regionalne) samouprave (»Narodne novine« broj 01/17) i članka 36. stavka 1. točke 7. Statuta Grada Petrinje (»Službeni vjesnik« broj 14/13, 52/14, 68/17, 09/18 i 13/18 – ispr. i 59/18), Gradsko vijeće Grada Petrinje na 32. (izvanrednoj) sjednici održanoj 13. prosinca 2019. godine donijelo je

ODLUKU

O LOKALNIM POREZIMA GRADA PETRINJE

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezne stope i osnovica te način obračuna i plaćanja gradskih poreza koji su vlastiti izvor prihoda Grada Petrinje.

II. VRSTE POREZA

Članak 2.

Gradu Petrinji pripadaju sljedeći porezi:

– prirez porezu na dohodak,

– porez na potrošnju,

– porez na kuće za odmor,

– porez na korištenje javnih površina.

III. PRIREZ POREZU NA DOHODAK

Članak 3.

Prirez porezu na dohodak plaćaju porezni obveznici poreza na dohodak s prebivalištem ili uobičajenim boravištem na području Grada Petrinje sukladno odredbama Zakona o lokalnim porezima, Zakona o porezu na dohodak, Pravilnika o porezu na dohodak i ovoj Odluci.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 10 % na osnovicu iz stavka 2. ovog članka.

Prirez porezu na dohodak prihod je Proračuna Grada Petrinje.

Poslove u vezi s utvrđivanjem i naplatom prireza porezu na dohodak obavlja Porezna uprava.

IV. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Grada Petrinje.

Članak 5.

Obveznik poreza na potrošnju iz članka 4. ove Odluke je pravna i fizička osoba koja pruža ugostiteljske usluge.

Osnovica poreza na potrošnju iz članka 4. ove Odluke je prodajna cijena pića koja se prodaje u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 2% na osnovicu iz stavka 2. ovog članka.

Porez na potrošnju iskazuje se na obrascu PP-MI-PO i predaje do 20-og u mjesecu za prethodni mjesec.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija – Porezna uprava prema sjedištu, odnosno prebivalištu ili uobičajenom boravištu poreznog obveznika.

V. POREZ NA KUĆE ZA ODMOR

Članak 6.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Grada Petrinje.

Članak 8.

Porez na kuće za odmor plaća se u iznosu od 10,00 kuna/m² korisne površine kuće za odmor godišnje.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 9.

Poslove u vezi s utvrđivanjem i naplatom poreza na kuće za odmor obavlja nadležna Porezna uprava.

Obveznik poreza na kuće za odmor dužan je nadležnoj Poreznoj upravi i Gradu Petrinji dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Članak 10.

Porez na kuće za odmor prihod je Proračuna Grada Petrinje.

VI. POREZ NA KORIŠTENJE JAVNIH POVRŠINA

Članak 11.

Javnim površinama u smislu ove Odluke smatraju se ulice, nogostupi, ceste, trgovi, javni prolazi, javna stepeništa, mostovi, zelene površine, parkovi, travnjaci, parkirališta, pločnici i druge površine javne namjene, kolodvori, površine namijenjene za javne priredbe te tržnice na malo.

Porez na korištenje javnih površina plaćaju pravne i fizičke osobe koje koriste javne površine.

Članak 12.

Porez na korištenje javnih površina obračunava se i plaća po stopi od 10% na iznos naknade koja se plaća za korištenje javnih površina.

Rješenjem nadležnog upravnog tijela Grada utvrđuje se visina porezne obveze na temelju akta kojim je utvrđena visina naknade za zakup javne površine.

VII. NADLEŽNOST I PRIMJENA PROPISA

Članak 13.

Poslove utvrđivanja, evidentiranja, nadzora, naplate i ovrhe radi naplate gradskih poreza na potrošnju, poreza na kuće za odmor i prireza na dohodak obavljat će nadležna Porezna uprava.

Poslove utvrđivanja, evidentiranja, nadzora, naplate i ovrhe radi naplate poreza na javne površine obavljat će nadležno upravno tijelo Grada.

Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

Porezna uprava je dužna do 5. u mjesecu za prethodni mjesec, Gradu Petrinji dostavljati zbirna izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

VIII. PRIJELAZNE I ZAVRŠNE ODREDBE

Članak 14.

Na utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem se slučaju primjenjuju odredbe tih zakona u postupcima utvrđivanja i naplate općinskih poreza.

Članka 15.

Danom stupanja na snagu ove Odluke prestaju važiti Odluka o prirezu na dohodak (»Narodne novine« broj 75/04 i 82/04) i Odluka o gradskim porezima (»Narodne novine« broj 151/14)

Članak 16.

Ova Odluka stupa na snagu 1. siječnja 2020. godine, a objavit će se u »Narodnim novinama« i u »Službenom vjesniku« Grada Petrinje.

Klasa: 410-01/19-01/04
 Urbroj: 2176/06-01-19-5
 Petrinja, 13. prosinca 2019.

Predsjednik
 Nenad Radošević, mag. iur., v. r.